Haukur Þrastarson er á sínum stað í hópnum . sunnlenska.is / Guðmundur Karl Íslandsmeistarar Selfoss töpuðu 33 - 35 í framlengdum leik gegn bikarmeisturum FH í Iðu á Selfossi í kvöld í meistarakeppni karla í handbolta . FH-ingar eru því meistarar meistaranna þetta árið , en gestirnir byrjuðu betur í leiknum og höfðu yfir í leikhléi 14 - 12 . Selfyssingar náðu undirtökunum í seinni hálfleik og lokakaflinn varð mjög spennandi . Selfoss hafði frumkvæðið en FH náði að jafna og tryggja sér framlengingu á lokasekúndunum , 29 - 29 . Framlengingin fór rólega af stað en FH var sterkara liðið í seinni hálfleik framlengingarinnar og tryggði sér tveggja marka sigur . „ Hefðum alveg viljað lyfta bikar “ „ Þetta var skemmtilegur leikur , spenna , góð tilþrif og mistök . Allt það besta við handboltann , “ sagði Hergeir Grímsson , fyrirliði Selfoss , í samtali við sunnlenska.is eftir leik . „ En þetta féll með þeim á lokakaflanum og auðvitað er það svekkjandi . Við hefðum alveg viljað lyfta bikar í kvöld . “ Hergeir segir Selfyssinga hafa spilað ágætlega þó alltaf sé eitthvað hægt að laga en leikurinn í kvöld gefi góð fyrirheit fyrir komandi keppnistímabil . „ Heilt yfir voru bæði lið að spila hörku handbolta . Vörnin var mjög þétt hjá okkur á köflum , Einar var góður í markinu og Sölvi átti góðar innkomur , sem er jákvætt . Við þurfum að klára færin okkar betur , ég og fleiri , og fá kannski aðeins meira flæði í sóknarleikinn . Fyrri hálfleikurinn varð oft eitthvað hnoð en við náðum að laga það í seinni hálfleik , “ sagði Hergeir ennfremur . Atli og Haukur magnaðir í sókninniAtli Ævar Ingólfsson og Haukur Þrastarson voru frábærir í sókninni hjá Selfyssingum í kvöld . Atli Ævar skoraði 8 mörk , eins og Hergeir en Haukur skoraði 7 mörk og sendi 8 stoðsendingar . Árni Steinn Steinþórsson skoraði 5 mörk og lét vel til sín taka í varnarleiknum , Nökkvi Dan Elliðason skoraði 2 og þeir Magnús Öder Einarsson , Guðni Ingvarsson og Alexander Már Egan skoruðu allir 1 mark . Einar Baldvin Baldvinsson varði 9 skot í marki Selfoss og var með 27% markvörslu og Sölvi Ólafsson varði 2/1 skot og var með 18% markvörslu .